Mette Gjerskov (S), 2008-05-23:
Jeg vil da gerne starte med at sige tak til ordførerne for behandlingen af forslaget.
Det er jo rart, at alle ordførerne har været aktive i debatten.
Vi har jo også en fuld sal i dag, og jeg har været lidt spændt på, om vi overhovedet kunne høre, hvad vi selv tænkte, fordi der også er fuldt ude på Slotspladsen - der er i hvert fald en demonstration derude.
Men det kunne vi.
Det forslag, som vi Socialdemokrater har fremsat, handler om gift på landbrugsjord.
Vi vil gerne have et rigt dyreliv; vi vil gerne have et rigt planteliv; vi vil gerne have rene fjorde, rene vandløb og rene søer.
Og det er faktisk sådan, at pesticider, altså sprøjtegifte, er med til at ødelægge det.
Det er simpelt hen sådan, at sprøjtegifte er med til at begrænse antallet af plantearter og dyrearter i den danske natur.
Det er også sådan, at landbruget ikke har haft viljen eller evnen til at opfylde den frivillige aftale, som man har indgået med dem.
Vi mener, at vi af hensyn til miljøet og naturen må tage nogle helt andre metoder i brug.
Vi giver ikke meget for miljøministerens snak om, at der var et enkelt år, hvor der skete noget, der var en lillebitte smule positivt, fordi landbrugets brug af sprøjtegifte faldt.
Det er jo rent faktisk sådan, at tendensen er, at det stiger, og at det ikke bare stiger lidt, det stiger rigtig, rigtig meget.
Faktisk er det steget væsentlig mere, end det skulle være faldet.
Jeg forstod ministeren sådan, at han sagde, at det ikke var realistisk at nå målet, men når jeg så hører debatten efterfølgende, kan jeg blive lidt i tvivl om, om det så egentlig var det, han sagde.
Men jeg synes, det er slapt, at det eneste svar, landets miljøminister kan komme med, er, at han vil evaluere en pesticidplan.
Den tidligere miljøminister - ministre, skulle jeg vel sige, men det gælder jo alene den tidligere miljøminister - har dog i det mindste sagt, at nu skulle der evalueres, og at hun så ville kigge på kvoter, eller at hun ville kigge på afgifter; at hun aldrig har gjort noget, er så noget andet.
At hendes efterfølger, den nuværende miljøminister, heller ikke har gjort noget, er stort set, hvad vi kunne forvente, men at man bare vil evaluere og lave mere papir og mere papir, er altså en smule trættende.
Jeg kan også godt høre, at Dansk Folkeparti ikke engang mener, at der vil komme til at ske et fald i år.
Og så synes jeg, at det mest reelle, hvis man har den slags forventninger, faktisk ville være at gribe til at handle og gøre noget.
Jeg synes, at vi har fået en meget positiv tilbagemelding fra Socialistisk Folkeparti i den her sag i dag, og det glæder vi os over.
Og også Enhedslisten har været meget kontant, i forhold til at der skal gøres noget.
Jeg havde håbet på, at jeg i min konklusion i forhold til beslutningsforslaget i dag ville kunne sige, at nu tror jeg på, at vi konstruktivt kan gå ind i udvalgsarbejdet og finde en løsning.
Men desværre lyder det altså, som om vi ikke kan det - i hvert fald ikke på den her side af sommerferien.
Man kan selvfølgelig spørge, hvorfor det er vigtigt at afgøre, om det er på den her side af sommerferien eller på den anden.
Det er det, fordi landbruget jo planlægger for et år ad gangen, og det er sådan, at hvis ikke vi griber ind her inden sommerferien og giver dem en melding om, hvad de kan forvente, går der er helt år til, og så står vi om et år i nøjagtig den samme situation, som vi står i nu, og som vi stod i sidste år, og som vi stod i forrige år.
Ja, det er faktisk en af de første sager, jeg fik, da jeg lige var kommet ind i Folketinget i 2005, og da var det allerede blevet en gammel sag, og nu står vi i 2008 og er ikke kommet videre.
Jeg synes, det er ærgerligt.
Så jeg tror faktisk ikke, at det er under udvalgsbehandlingen, at jeg skal forvente at få en masse konstruktive bud, men jeg kan så glæde mig over, at Venstres ordfører har inviteret til forhandlinger, og den invitation vil jeg da selvfølgelig meget, meget gerne tage imod på Socialdemokraternes vegne.
Vi ærgrer os over, at vi først kan begynde at snakke om det her til efteråret, når vi har fået mere papir, men hvis det er det, der skal til, læser vi gerne papirerne endnu en gang, og så håber vi på, at der kan komme noget reel handling ud af det, for Danmarks miljø kan faktisk ikke blive ved med at vente, mens vi render rundt og tramper på hinandens snørebånd herinde og der ikke sker noget i den her sag.
Vi må have giftforbruget i dansk landbrug ned.